Regionsudvalgets udtalelse om:

- »Meddelelse fra Kommissionen om "Fra retningslinjer til handling: De nationale handlingsplaner for beskæftigelse"«, og - »Meddelelse fra Kommissionen om "Forslag til retningslinjer for medlemsstaternes beskæftigelsespolitik i 1999"« (1999/C 51/10)

REGIONSUDVALGET har -

under henvisning til meddelelse fra Kommissionen om »Fra retningslinjer til handling: De nationale handlingsplaner for beskæftigelse« (KOM(98) 316 endelig udg.) og meddelelse fra Kommissionen om »Forslag til retningslinjer for medlemsstaternes beskæftigelsespolitik i 1999« (KOM(98) 574 endelig udg.),

under henvisning til beslutning taget af præsidiet den 15. juli 1998 om i henhold til artikel 198 C, stk. 4, i EF-traktaten, at udarbejde en udtalelse om spørgsmålet og henvise det forberedende arbejde til Underudvalg 6 »Beskæftigelse, Økonomisk Politik, Det Indre Marked, Industri, SMV«,

under henvisning til dokumentet om »Act locally for employment« vedtaget af Rådet af Kommuner og Regioner i Europa (CEMR) den 12. oktober 1998,

under henvisning til forslag til udtalelse (CdR 279/98 rev.) vedtaget af Underudvalg 6 den 28. september 1998 (ordfører: Ken Bodfish) -

på den 26. plenarforsamling af 18.-19. november 1998 (mødet den 19. november) vedtaget følgende udtalelse.

A. Baggrund og indledning

1. Nærværende udtalelse skal ses som et bidrag til vurderingen af de første retningslinjer for beskæftigelsen og de nationale handlingsplaner for beskæftigelsen. Udtalelsen rummer nogle praktiske idéer til, hvordan alle aktører i Fællesskabet kan arbejde aktivt sammen om at fremme beskæftigelsen som et prioriteret politikområde i Den Europæiske Union.

2. Amsterdam-topmødet indvilgede i at indføje et nyt afsnit om beskæftigelse i traktaten. Det overordnede resultat heraf er, at beskæftigelsen nu ikke alene anerkendes som en politikmålsætning, men også som et spørgsmål af fælles interesse for Den Europæiske Union.

3. Som en anerkendelse af, at der er tale om et spørgsmål af fælles interesse, er der blevet indført specifikke mekanismer til samordning af medlemsstaterne indsats på det beskæftigelsespolitiske område. Det sker hovedsageligt gennem vedtagelsen af de årlige retningslinjer for beskæftigelsen, der udstikker prioriteter for Unionens beskæftigelsespolitik, og gennem evalueringen af de nationale handlingsplaner på beskæftigelsesområdet, som medlemsstaterne formulerer ud fra prioriteterne.

4. Fællesskabet har også mandat til at støtte og om nødvendigt supplere medlemsstaternes indsats - Det Europæiske Råd i Amsterdam besluttede endvidere, at dette nye afsnit skulle have umiddelbar virkning, dvs. at det skulle implementeres med det samme uden at afvente ratificeringen af traktaten.

5. De første retningslinjer for beskæftigelsen blev vedtaget af Rådet den 15. december 1997 på baggrund af Det Europæiske Råds ekstraordinære topmøde om beskæftigelsen i Luxembourg. Retningslinjerne er bygget op omkring følgende fire søjler:

- Forbedring af evnen til integration på arbejdsmarkedet (herunder jobtræning og livslang uddannelse samt en indsats for at flytte personer fra passiv forsørgelse over i job gennem en aktiv arbejdsmarkedspolitik).

- Udvikling af en iværksætterkultur (bl.a. ved at opmuntre virksomhedernes udvikling ved at lette skattebyrden, fremme selvstændig virksomhed, nedbringe de faste omkostninger samt fremme jobskabelse inden for non-profit-sektoren og i lokalområder).

- Fremme af virksomhedernes og deres ansattes tilpasningsevne (navnlig ved at arbejdsmarkedets parter indgår aftaler om modernisering af arbejdets tilrettelæggelse, f.eks. indførelse af forskellige former for beskæftigelse i form af smidige arbejdsaftaler, samtidig med sikring af jobtryghed, udvikling af uddannelse på selve virksomhederne og investering i menneskelige ressourcer).

- Styrkelse af ligestillingspolitikken (herunder tackle skævheder i kønnenes repræsentation, forene arbejds- og familieliv, genindpasse personer på arbejdsmarkedet og integrere handicappede i arbejdslivet).

6. Den aktuelle 4-søjlestruktur i retningslinjerne - evnen til integration på arbejdsmarkedet, iværksætterkultur, tilpasningsevne og ligestilling - vil fortsat danne grundlaget for næste års retningslinjer.

Kommissionen blotlægger imidlertid i meddelelsen en række svagheder i 1998-retningslinjerne og et behov for yderligere afklaring. De vigtigste ændringer er:

- Større vægt på aktive foranstaltninger.

- En styrkelse af IT-færdighederne og lettelse af adgangen til arbejdsmarkedet for ældre arbejdstagere gennem mere vægt på livslang uddannelse.

- Skabelse af et arbejdsmarked, der er åbent for alle, ved at gøre 1998-retningslinjerne bredere, så at indpasningen på arbejdsmarkedet ikke kun omfatter handicappede, men også grupper som etniske minoriteter, og ved at anbringe retningslinjen under søjlen »integration på arbejdsmarkedet«.

- Aktiv udnyttelse af beskæftigelsesmulighederne i servicesektoren.

- Forene arbejds- og familieliv - ved at opstramme retningslinjen vedrørende et tilstrækkeligt udbud af gode børnepasningsordninger til overkommelige priser samt smidige arbejdsvilkår.

Af tværgående ændringer, der ikke kræver ændringer i specifikke retningslinjer, men som er områder, som Kommissionen argumenterer for, at medlemsstaterne skal tage højde for i gennemførelsen af de nationale handlingsplaner, er fremme af lokaludviklingen. Kommissionen påpeger, at parterne på regionalt og lokalt niveau og deres rolle og ansvar skal anerkendes i højere grad. Den understreger, at eftersom alle job skabes på lokalt plan, spiller de lokale og regionale myndigheder en vigtig rolle i forbindelse med sikring af stimulerende rammevilkår. De bør derfor tilskyndes til at udforme og implementere udviklings- og jobskabelsesstrategier.

7. Regionsudvalget har kompetence til at udtale sig om disse spørgsmål og vil gerne formulere sit bidrag til debatten inden den formelle konsultation om de næste retningslinjer for beskæftigelsen, som fremlægges på topmødet i Wien til december.

8. Den 13. maj 1998 vedtog Kommissionen en meddelelse om de nationale beskæftigelseshandlingsplaner: »Fra retningslinjer til handling: De nationale handlingsplaner for beskæftigelse.«

9. Regionsudvalget ønsker på baggrund af de nye opgavebeføjelser, det får i kraft af Amsterdam-traktaten, at fremlægge en udtalelse som reaktion på ovennævnte meddelelse.

10. Regionsudvalget udtrykker sin fulde støtte til den koordinerede europæiske beskæftigelsesstrategi, hvis gennemførelse medlemsstaterne har ansvaret for, og ønsker at blive inddraget i de forestående debatter om retningslinjerne for beskæftigelsen for 1999.

11. Endelig ønsker Regionsudvalget at komme med nogle anbefalinger, som skal hjælpe lokale og regionale myndigheder () til at blive fuldgyldige, aktive partnere i konsultationsprocessen og i implementeringen af de nationale beskæftigelseshandlingsplaner, specielt gennem fremlæggelsen af et forslag i form af et initiativ til en Lokal Indsats for Beskæftigelsen. Initiativet vil indebære en indsats på både det lokale og det regionale plan.

B. De lokale og regionale myndigheders rolle i jobskabelsen

12. De lokale og regionale myndigheder spiller en afgørende rolle i skabelsen af arbejdspladser. Som følge af deres involvering i udviklingen af den lokale og regionale økonomi og beføjelser på området, deres (eventuelle) opgaveansvar på beskæftigelsesområdet og deres bidrag til fremme af social integration på baggrund af et solidt kendskab til lokale forhold er de vigtige arbejdsgivere. Disse myndigheder er herved dem, der er bedst placeret til at stimulere jobskabelsen og til at bidrage til skabelse af nye jobmuligheder inden for serviceområdet i takt med den stigende privatisering i denne sektor. De kan tage højde for lokale erhvervsvilkår, infrastrukturbetingelser og arbejdsmarkedsforhold.

13. Siden 1970'erne har de lokale og regionale myndigheder været nødt til at tackle omstillingen af erhvervslivet inden for deres område. Nogle lande, såsom Tyskland, har sågar været involveret siden omstillingen af kulindustrien i 1920'erne. Som aktører i en økonomisk udvikling, der skal øve tiltrækningskraft på indadgående investeringer, og som impulsgivere til økonomiske og sociale partnerskaber, der skal fremme beskæftigelsen, spiller disse myndigheder en afgørende rolle i beskæftigelsesfremmeindsatsen.

Kommissionens meddelelse om nationale handlingsplaner for beskæftigelsen

14. Det vil fremgå af Kommissionens gennemgang af medlemsstaternes nationale handlingsplaner for beskæftigelsen (i meddelelsen Fra retningslinjer til handling), at den grad, i hvilken de lokale og regionale partnere er draget ind i høringen om og gennemførelsen af de nationale handlingsplaner, varierer meget. Kommissionen påpeger således, at nogle handlingsplaner er lagt til rette med henblik på udtrykkelig deltagelse af de lokale og regionale partnere. Hertil kommer foranstaltninger, som træffes direkte af de lokale og regionale myndigheder - men i en række tilfælde omtales de lokale og regionale aktører kun i forbifarten.

Høring af lokale og regionale myndigheder om de nationale handlingsplaner

15. Skønt Kommissionen i sin meddelelse roser medlemsstaterne for at føre en strategi, der inddrager de berørte parter, vil Regionsudvalget (på baggrund af en oversigt udarbejdet af de lokale myndigheders sammenslutninger i medlemsstaterne) imidlertid understrege, at de nationale handlingsplaner i praksis ikke var fuldt åbne for kritisk vurdering i alle medlemsstater. Regionsudvalget anmoder Den Europæiske Unions medlemsstater om at inddrage lokale og regionale synspunkter, når de udarbejder de nationale handlingsplaner.

De lokale og regionale myndigheders rolle i implementeringen af de nationale handlingsplaner for beskæftigelsen

16. På baggrund af en første evaluering af handlingsplanerne peger Kommissionens meddelelse på den klare anerkendelse, der er af behovet for en stærkere lokal dimension i beskæftigelsespolitikken. Meddelelsen anerkender de forskellige grader af decentralisering og selvstyre på det lokale plan i de forskellige medlemsstater, men foreslår, at de lokale initiativer i større grad bygges ind i de fremtidige retningslinjer og i de nationale handlingsplaner.

17. Regionsudvalget støtter Kommissionens analyse. Det foreslår, at der gennemføres et initiativ, Lokal Indsats for Beskæftigelsen 1999, der skal anspore de lokale og regionale myndigheder til at arbejde for, at retningslinjerne følges inden for de områder, hvor kommunerne har et ansvar.

Meddelelsen og de fremtidige retningslinjer

18. Kommissionens meddelelse opregner adskillige områder, som der skal satses mere på i de kommende beskæftigelsesretningslinjer for 1999. Et af disse punkter er: »Styrkelse af den lokale dimension i beskæftigelsesstrategien, hvor medlemsstaterne skal integrere lokale initiativer og nye jobmuligheder på det sociale område i en samlet udviklingsstrategi og ved hjælp af lokale aktører på lokalt plan udarbejde integrerede, langsigtede udviklingsstrategier.«

19. Regionsudvalget er af den opfattelse af dets foreslåede initiativ »Lokal Indsats for Beskæftigelsen 99« kan spille en vigtig rolle, når det drejer sig om at styrke den lokale dimension i beskæftigelsesstrategien. Regionsudvalget mener imidlertid, at der skal stilles ressourcer til rådighed for de lokale og regionale myndigheder, hvis udvalget skal være i stand til at varetage de nye opgaver på beskæftigelsesområdet, som det får i kraft af Amsterdam-traktaten.

»Lokal Indsats for Beskæftigelsen 99«

20. Regionsudvalget forstår et initiativ, der sætter de lokale og regionale myndigheder i stand til at fremme de nationale beskæftigelseshandlingsplaner.

21. Initiativet, som det foreslås at kalde Lokal Indsats for Beskæftigelsen 99, kunne fremmes gennem de nationale myndigheders organisationer og gennem pan-europæiske net. Regionsudvalget har ikke selv nogen direkte, aktiv rolle i udmøntningen af de nationale handlingsplaner, men såvel de lokale og regionale myndigheder som deres nationale foreninger og pan-europæiske net af lokale og regionale myndigheder vil kunne gå ind i denne rolle.

22. Initiativet skal rumme en mekanisme, der tilskynder de lokale og regionale myndigheder til at forpligte sig på de fire hovedindsatsområder i de aktuelle retningslinjer for beskæftigelsen.

23. Regionsudvalget er af den opfattelse, at initiativet vil have følgende effekter:

- give stødet til, at de lokale og regionale myndigheders organisationer inddrages i drøftelser med deres nationale regeringer om de næste retningslinjer for beskæftigelsen,

- ved at inddrage de lokale og regionale myndigheder i de nationale beskæftigelsesplaner vil initiativet være et middel til at forstærke den kritiske efterprøvning af planerne i de enkelte medlemsstater,

- bidrage til, at lokale og regionale prioriteter anerkendes klarere, eftersom de lokale og regionale partnere vil kende og forstå processerne og kunne identificere og evaluere fremtidige behov samt foretage en langt mere detaljeret prioritering.

24. Regionsudvalget opfordrer Kommissionen til at undersøge muligheden for at yde støtte til to delelementer af Lokal Indsats for Beskæftigelsen 99 via Den Europæiske Socialfond eller med midler, som er øremærket til de lokale og regionale beskæftigelsespagter. Det foreslår, at der etableres to delprogrammer, der skal understøtte den lokale og regionale inddragelse i de nationale handlingsplaner via Lokal Indsats for Beskæftigelsen 99:

1) Udnyttelse af eksisterende udvekslingsprogrammer og introduktion af et nyt program for korttidsudveksling, der henvender sig til ansatte og folkevalgte på det lokale og regionale niveau, som arbejder med sammenlignelige områder inden for beskæftigelsesskabelse, med særlig vægt på lokale tiltag, som kan bidrage til udmøntningen af beskæftigelsesretningslinjerne. Personer fra de forskellige medlemsstater sendes på et ophold af nogle ugers varighed, hvor de får lejlighed til at sætte sig ind i forskellige lokale indgangsvinkler til beskæftigelsesfremme i andre medlemsstater. Sådanne udvekslinger vil medvirke til at identificere og fremme initiativer vedrørende bedste praksis til brug for benchmarking.

2) Der kunne indføres en pris for »Bedste Præstation på Beskæftigelsesområdet«, hvor byer eller regioner fremholdes som eksempler på en særlig fremragende beskæftigelsesfremmende indsats. Kriterierne for udvælgelse af de pågældende regioner og byer kunne bl.a. være niveau, succes og initiativ udvist i forbindelse med virkeliggørelsen af de fire hovedpunkter i de aktuelle retningslinjer for beskæftigelsen.

De indsamlede data og eksempler fra disse to initiativer kunne stilles til rådighed for offentligheden af Kommissionen på dens websted på Internettet.

25. Initiativet, som foreslås kaldt Lokal Indsats for Beskæftigelsen 99, vil være en mekanisme, som på en hensigtsmæssig måde kan sikre, at Den Europæiske Unions prioritering af beskæftigelsesfremme og jobskabelse eksplicit bakkes op på det lokale niveau.

26. Regionsudvalget peger på, at beskæftigelsen stimuleres på det lokale plan og ikke blot ved at indfri overordnede nationale og europæiske politikløfter. Regionsudvalget anmoder kraftigt Kommissionen om fortsat at sætte ind for at støtte lokale beskæftigelsesinitiativer.

27. Lokal Indsats for Beskæftigelsen 99 kunne promoveres af Regionsudvalget og Kommissionen og via europæiske lokale og regionale net og af de lokale myndigheders nationale foreninger.

C. Konklusion og anbefaling

28. Regionsudvalget støtter fuldt og helt den europæiske beskæftigelsesstrategi og retningslinjerne for beskæftigelsen. Det ønsker at spille en fuldgyldig rolle, både når det drejer sig om at blive hørt om de nationale beskæftigelseshandlingsplaner og om at deltage i udmøntningen af planerne.

29. Regionsudvalget bifalder den øgede anerkendelse fra Kommissionens side (i præamplen til forslagene til retningslinjer for beskæftigelsen 1999) af de lokale og regionale myndigheders rolle og ansvar for jobskabelsen på det lokale plan.

30. Regionsudvalget anmoder EU-medlemsstaterne om at sikre, at alle partnere i en given medlemsstat kan deltage i udarbejdelsen af nationale handlingsplaner; det vil forstærke de lokale og regionale beskæftigelsesinitiativer.

31. Regionsudvalget mener, at forbindelsen mellem de nationale handlingsplaner og den nye mål 3-ramme er af afgørende betydning, og støtter Kommissionens anbefaling af en øget integration af mål 3, Den Europæiske Socialfond og de nationale beskæftigelseshandlingsplaner.

32. Kompetenceudvikling er vigtig for de lokale og regionale arbejdsgivere. Det er et vigtigt middel til at udvikle virksomhederne og til at give de ansatte muligheder for at tackle forandringer og dermed indirekte til at forebygge ledighed og marginalisering.

33. Regionsudvalget vil understrege ligestillingsaspekterne på områder af relevans for beskæftigelsesretningslinjerne.

34. Regionsudvalget fremlægger følgende praktiske forslag, der skal styrke beskæftigelsesretningslinjerne og befordre lokal og regional inddragelse i høringen om og implementeringen af de nationale beskæftigelseshandlingsplaner:

- det opfordrer kraftigt de lokale og regionale myndigheder til - via Lokal Indsats for Beskæftigelsen 99 - at arbejde for, at retningslinjerne for beskæftigelsen følges på de områder, hvor kommunerne har et ansvar;

- det anmoder Kommissionen om at forelægge denne udtalelse for Det Europæiske Råd i Wien i december 1998 i forbindelse med topmødets debat om forslagene til retningslinjer for beskæftigelsen 1999.

Bruxelles, den 19. november 1998.

Manfred DAMMEYER

Formand for Regionsudvalget

() I denne sammenhæng vil Regionsudvalget specielt betone vigtigheden af et engagement fra folkevalgte lokale og regionale organer.